**Helena MACHÁTOVÁ, Žilina**

**Strašidelná rozprávka bez šťastného konca**

Nestihla som prestúpiť z autobusu na vlak a tak som musela čakať na stanici v Žiline, kým pôjde ďalší. Sedela som na lavičke, chvíľu som pozerala Tik-Tok a potom som hrala Brawl Stars. Tašku som mala položenú na zemi a keď som si z nej vyberala mikinu, hlavou mi prebehlo, že mama sa bude hnevať a hysáčiť a tak som jej napísala sms-ku, že sedím vo vlaku a všetko je ok. Nič v mojom živote ok nebolo a preto ma taká maličkosť ako zmeškaný vlak ani nerozhodila. Išla som k otcovi – ako každý druhý víkend, ale toto sa mi stalo prvýkrát, pričom sama chodievam už druhý rok. Jasné, že nie vždy, ale len od jari do leta, keď je svetlo a pekné počasie. Mám štrnásť a nebojím sa. A hlavne, mama nemá čas ani auto, aby chodila so mnou. Ona by bola vlastne najradšej, aby som nechodila za otcom vôbec. Stmievalo sa a celkom som sa potešila, keď sa ku mne priblížila žena v strednom veku a sadla si neďaleko. Nebola nijako zvláštna, ale ten stredný vek na mňa pôsobil upokojujúco. Mama mi od detstva tĺkla do hlavy, že ak sa niekedy stratím, alebo stratím peniaze, či telefón, nebudem vedieť, koľko je hodín, kde sa nachádzam a ako sa odtiaľ dostanem, mám hľadať na okolí policajtov alebo ženu v strednom veku a spýtať sa jej. Určite nemám ísť za žiadnym mužom, starým ani mladým, ani za tínedžermi, lebo to je nebezpečné. Ženy v strednom veku sú istota, lebo väčšinou majú deti a materinské pudy a pomôžu mi. Spolu sme nastúpili do vlaku a cesta rýchlo ubehla a ako som neskôr zistila, dokonca sme spolu aj vystúpili. Už bola tma, ochladilo sa a nikto ma nečakal. Zavolala som otcovi, ale nezdvihol mi a tak som šla peši. Asi si vypil a zaspal. Mame som volať nechcela a za posledné peniaze som si kúpila v Žiline mekáč, čiernu farbu a masku na vlasy, takže na taxík mi nezostalo. Nemám rada toto mesto, hoci som sa tu narodila a prežila prvé roky života, na ktoré sa ale vôbec nepamätám. A ani ho poriadne nepoznám, hoci cestu od stanice k otcovmu bytu zvládnem. Mesto je síce malé, ale škaredé a strašidelné a keď som tu, zvyčajne nikam nechodím, lebo celý víkend najradšej preležím v posteli s mobilom alebo sledujem filmy na počítači. To budem robiť aj tento víkend. Aj tak tu nič zaujímavé nie je a nikoho tu nepoznám. Na stanici bola špina o opitý bezdomovec si odo mňa pýtal peniaze. Keď som povedala, že nemám, začal mi škaredo nadávať. Napravo od neho stála skupina hulákajúcich mladíkov s fľašami. Kráčala som za ženou v strednom veku a keď začalo popŕchať, pridala som do kroku. Dobehla som ju a ona sa usmiala. Mala príjemný hlas, rozpustené svetlé vlasy a vyzerala fakt milo. „Kam máš namierené?“ spýtala sa ma a ja som jej povedala meno ulice, kde má otec byt. „Tak to máme spoločnú cestu. Nebojíš sa takto večer sama? Rodičia ťa len tak pustili?“ Rýchlo som niečo zamrmlala a začala som rozprávať, že tu chodím často, lebo tu býva môj otec, ktorý ma zvyčajne čaká, ale dnes nemohol prísť kvôli pokazenému autu. Ona mi povedala, že tu vyrástla a prežila polovicu svojho života, až kým sa nevydala a teraz tu chodieva na návštevu za svojou matkou. Zvyčajne chodieva v sobotu ráno a zostáva do nedele večera, ale dnes išla výnimočne už v piatok, keďže mama má narodeniny. A že je rada, že nejde sama, lebo má strach z toho, čo sa tu v posledných mesiacoch stalo.

V tomto meste totiž niekto zabíja ženy. Už našli tri, všetky boli zabité nožom a nájdené u seba doma, ale páchateľa policajti stále nenašli. Vždy si čítam o tých prípadoch na internete a aj v novinách, lebo ma to zaujíma. Polícia predpokladá, že vrahom je muž, ktorého tie mŕtve ženy poznali a dôverovali mu. Vraj ho mohli spoznať cez internet a pozvali ho k sebe domov. Policajti hľadali aj svedkov a prosili ľudí o pomoc, ale v tomto meste nikto nič nevidel a nepočul. Napadlo mi, že tu by ma mohli zabiť aj za bieleho dňa a nikdy by to nevyšetrili. Bola by som len ďalšou mŕtvolou v poradí.

Šli sme už asi štvrť hodiny a keďže sa dosť rozpršalo, nikde na uliciach nebolo ani živej duše. V diaľke niekto venčil veľkého psa. Žena v strednom veku rozprestrela dáždnik a pritiahla ma k sebe. Mlčala som, ale necítila som sa príjemne. Kde-tu som zazrela popod veľký čierny dáždnik rozsvietené okná a okrem strachu mi začalo byť aj smutno. Radšej som nemala ísť sama. Mohla som zavolať mame, keď mi ušiel v Žiline vlak a vrátiť sa domov. Alebo som mohla zostať na stanici tu a znovu volať otcovi, kde je a nech po mňa príde. Pozrela som sa na mobil a s hrôzou som zistila, že je vybitý. Pred nami bolo odhadom ešte asi desať minút cesty. Teraz prejdeme okolo posledných starých bytoviek, potom pôjdeme kúsok popod les, popri niekoľkých rodinných domoch – do jedného z nich má namierené moja nová známa – a potom už bude nasledovať ulica, na konci ktorej býva otec.

Lialo a mala som úplne premočené tenisky aj tašku na pleci. Bolo mi aj zima a potrebovala som ísť na WC. Neviem vysvetliť, prečo som súhlasila, keď mi žena navrhla, aby som sa zastavila na chvíľu u nej, osušila sa a zavolala otcovi, aby po mňa prišiel, ale urobila som to bez zaváhania. Odomkla a vošli sme do domu. Rozsvietila a po strmých schodoch ma zaviedla do kuchyne. Bola veľká, nemoderná a nikto v nej nebol. Všade bolo ticho a tma. „Kde je Vaša mama?“ spýtala som sa. Žena v strednom veku ukázala na fotografiu v drevenom rámiku. Bola na ňom stará pani a fotografia mala cez dolný roh čiernu stuhu. „Zomrela. Práve dnes by mala 77 rokov, ale nedožila sa ich. Chcela som byť tento deň s ňou, aj preto som dnes prišla.“ Nevedela som, čo jej mám na to povedať, nechcela som sa nič pýtať. Cítila som niečo zlovestné a strašidelné. Žena zatiaľ nabrala vodu a zapla rýchlovarnú konvicu. Otvorila drevené vrátka na kuchynskej linke a hrabala v nej. Došlo mi, že hľadá nejaké šálky a čaj. Bola stále otočená chrbtom ku mne. Stála som uprostred miestnosti, položila tašku na stoličku, ktorá bola najbližšie a otvorila som ju. Pomaly som odbalila svoj nôž a pevne stisla rukoväť. Kým stihla zareagovať, priblížila som sa k nej a bodla ju práve, keď sa na mňa otočila. A potom znova a znova. Nestihla ani vykríknuť, len prekvapene vzdychla, zdvihla ruku a zviezla sa na zem. Oči mala doširoka otvorené a okolo tela ležiaceho na dlážke sa roztekala mláka tmavočervenej krvi.

Chvíľu som sa na ňu len tak pozerala, až kým sa so šťuknutím nevypla kanvica s vriacou vodou. Pohľadom som ešte raz skĺzla po jej tvári a blond vlasoch a potom som sa začala zberať preč.